Nuuskommentaar: Gaan Afrikanerbond sy eeufees oorleef?Argieffoto: Adéle Changuion. Die AB loop met sy eeufeesviering erg deur vanuit verskillende oorde, en min lede of selfs ander Afrikaners tree vir die organisasie in die bresse. Is die kritiek van so ’n aard dat dit die voortbestaan van die AB gaan bedreig, of sal sy leuse, “Wees sterk”, die storm kan oorleef? Afrikanerorganisasies en mense in die algemeen loop gereeld onder kritiek van ander Afrikaners deur. Onlangs het AfriForum erg onder politici en akademici deurgeloop, en die inspan van wolhaarstories deur selfs gerespekteerde mense was aan die orde van die dag. Die sosiale media en leserskommentare het strome kritiek opgelewer, maar ook baie ondersteuning, sodat AfriForum waarskynlik ’n netto wins aan lede getoon het. Ter wille van eenvoud word na “Afrikaners” en “Afrikaner-organisasies” verwys, al sluit van hulle ook mense in wat normaalweg nie as Afrikaners beskou word nie, en dikwels ook nie as sodanig bekend wil staan nie. Die strome der strome kritiek wat die Afrikanerbond egter met sy eeufeesviering gekry het, was op die oog af veel erger, en met veel minder mense wat vir die AB in die bresse getree het. Dit het soms herinner aan die styl van kritiek wat oudpres. FW de Klerk telkemale ontlok wanneer hy in die nuus is. Die volgende is ’n tipiese kommentaar op Facebook: “Ek dink die Broederbond was ’n bose spul. Baantjies vir boeties. Sogenaamd Christelik maar doen dinge in die donker.” Die skrywer hiervan kan as geleerd beskou word, en is ’n opgeleide argivaris. Onder die meer positiewe kommentare tel dié een: Leon Basson “Die debat gaan nog baie sentimente ontlok. Hier onttrek ek myself met die vlge woorde op rekord. Dankie aan my voorsate, trots op wat jul vermag het, uit niks uit nie. Dankie dat jul op daardie stadium vir ons ’n toekoms geskep het. Ons het nie gestaak, geboikot, afgebrand, gemoor, gesteel, bedrog gepleeg en geplunder nie. Amen …” Op die logo van die AB op die klanktoestel wat pres. Cyril Ramaphosa gebruik het toe hy die AB se hoofraad toegespreek het, kom die woorde voor: “Wees sterk.” Kan ’n organisasie in elke opsig sterk wees as hy soveel kritiek kry? Dit hang af hoe suksesvol die AB gaan wees om sy beeld te poets. Dit lyk of dit nodig gaan wees dat elke lid ander sal moet oortuig dat hulle goeie mense is, en hulle nie sal ophou met die onheilighede waarvan die organisasie so mildelik beskuldig word nie. Die Afrikanergemeenskap sal die vraag moet vra of ’n volk wat soveel druk ervaar, en om elke hoek en draai gemarginaliseer word, dit kan bekostig om soveel pro-Afrikanerorganisasies te verguis. AfriForum en die AB is reeds genoem, maar as die internet geraadpleeg word, is dit duidelik dat die Dagbreektrust goed deurloop, en so ook gereeld die ATKV en die Afrikaanse Taalraad. Die lewe is eenvoudig bitterlik kompleks. Die kerk was nog altyd ’n veilige hawe vir die Afrikaner (hoewel dit ook nie altyd so rustig gegaan het nie). Nou steek ’n nuwe verskynsel sy kop uit, bekend as die sekulêre Christene, wat byvoorbeeld ’n sterk metaforiese siening van die Bybel het. Hulle staan lynreg teenoor die fundamentaliste. Ook dit lei dikwels tot oor en weer slegsê-sessies. ’n Finale nuuskommentaar oor die AB se eeufees sal dié diskoers afsluit sodra die nuwe boek oor die AB se eeufeesherdenking, wat al ’n ruk gelede bestel is, ontvang is. Intussen wys die voorval waarby Theo Venter met Carl Niehaus betrokke was presies hoe belangrik dit is om vriende te hê. Kenners stem saam dat dit wat Venter gesê het oor die knapheid van Zuma geen rassisme bevat het nie. Tog gaan hy sy hande vol hê.